מספר פנימי: 543611
הכנסת התשע-עשרה

יוזמים:      חברי הכנסת	איילת שקד
					מאיר שטרית
					מירי רגב
					איתן כבל
					יריב לוין
	
				פ/1986/19			

הצעת חוק קביעת מועד לתחילת הוראת סימון מזון ארוז מראש ומכלי משקה, התשע"ד–2013

הגדרות	1.	בחוק זה –	
		"הוראת סימון" – הוראה לפי דין המשנה דרישה לסימון על גבי מוצר מזון ארוז מראש או מכל משקה, אוסרת סימון קיים או קובעת דרישת סימון חדשה; 	
		"מזון ארוז מראש" – מזון שנארז בידי יצרן בטרם שיווקו, למעט פירות וירקות טריים ובשר ודגים שלא עברו תהליך עיבוד;	
		"מכל משקה" – כהגדרתו בחוק הפיקדון על מכלי משקה, התשנ"ט–1999;	
		"רשות סטטוטורית" – שר וכל רשות הממונה על סימון מוצרי מזון ארוזים מראש או מכלי משקה.	
הוראת סימון	2.	(א)	על אף האמור בכל דין, לא תקבע רשות סטטוטורית מועד תחילה להוראת סימון אלא במועד הקובע בלבד, ובלבד שעברה שנה מיום פרסום הוראת הסימון ברשומות; בסעיף זה, "המועד הקובע" – 1 בינואר מדי שלוש שנים.	
		(ב)	על אף האמור בסעיף קטן (א), רשות סטטוטורית, באישור ועדת הכלכלה של הכנסת, רשאית לקבוע מועד תחילה מוקדם יותר להוראת הסימון אם מצאה, מנימוקים שפרסמה, כי ללא הוראת הסימון נשקפת סכנה ברורה ומידית לציבור.	
תחילה וקביעת מועד קובע ראשון 	3.	(א)	תחילתו של חוק זה שלושים ימים מיום פרסומו.  	
		(ב) 	המועד הקובע הראשון לעניין סעיף 2(א) יחול ביום י' בטבת התשע"ה (1 בינואר 2015).	

דברי הסבר
יצרני ומשווקי המזון נדרשים חדשות לבקרים לשנות ולהוסיף סימונים על גבי מוצרי מזון ומכלי משקה. הסמכות להורות על סימון כאמור אינה מרוכזת בידי גורם אחד אלא מצויה בידי רשויות שונות אשר אינן פועלות בתיאום (משרד הבריאות, משרד החקלאות, משרד הכלכלה, מכון התקנים, המשרד להגנת הסביבה ועוד).
השינויים בדרישות הסימון משיתים על יצרני ומשווקי מוצרי המזון עלויות כבדות, אשר מגולמות במחירי מוצרי המזון ותורמות להאמרת המחירים, אותם בסופו של יום משלמים הצרכנים. לכן מוצע לקבוע מועדים קבועים לתחילתן של הוראות סימון חדשות, ובכך לאפשר ליצרנים להיערך לשינוי באופן יעיל ולערוך הסברה ראויה לצרכנים.
לפיכך מוצע, כי הוראות סימון המתייחסות למוצרי מזון ארוזים מראש ולמכלי משקה ייכנסו לתוקפן באופן מרוכז אחת לשלוש שנים. הוראות סימון אלה יפורסמו ברשומות לפחות שנה טרם כניסתן לתוקף.
עוד מוצע, כי הרשות הסטטוטורית הרלוונטית, באישור ועדת הכלכלה של הכנסת, תוכל להקדים את מועד תחילתן של הוראות הסימון מקום בו מצאה כי נשקפת סכנה ברורה ומידית לציבור.

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ' בטבת התשע"ד – 23.12.13